INFORMATĪVAIS ZIŅOJUMS

**Par Latvijas investīciju prioritātēm apstiprināto tematisko mērķu ietvaros Centrālā Baltijas jūras reģiona pārrobežu sadarbības programmā 2014. – 2020.gadam”**

1. **Tiesību akta projekta/izskatāmā jautājuma īss apraksts**

2011.gada 6.oktobrī Eiropas Komisija (turpmāk – EK) ir publicējusi Eiropas Parlamenta un Padomes regulas projektu par īpašiem noteikumiem par atbalstu no Eiropas Reģionālās attīstības fonda saistībā ar Eiropas Teritoriālās sadarbības mērķi (turpmāk – ETS regulas projekts).

ETS regulas projekts paredz īpašus noteikumus Eiropas Reģionālās attīstības fonda (turpmāk – ERAF) atbalstam attiecībā uz Eiropas Teritoriālās sadarbības (turpmāk – ETS) mērķi 2014.-2020.gada plānošanas periodā, nosakot ETS sadarbības elementus, teritoriālā pārklājuma un finansēšanas nosacījumus, tematisko koncentrāciju un kopējo indikatoru sistēmu, kā arī ietver programmēšanas, vadības, uzraudzības un kontroles aspektus.

Atbilstoši ETS regulas projekta 5. un 6.pantam ETS programmas atbalsta tematiskus mērķus un ieguldījumu prioritātes, kas ir noteikti Eiropas Parlamenta un Padomes regulas projekta, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai (turpmāk – ELFLA) un Eiropas Jūrlietu un zivsaimniecības fondu (turpmāk – EJZF), uz kuriem attiecas vienotais stratēģiskais ietvars, un vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr. 1083/2006 9.pantā un Eiropas Parlamenta un Padomes regulas projekta par īpašiem noteikumiem attiecībā uz Eiropas Reģionālās attīstības fondu un mērķi “Ieguldījums izaugsmei un nodarbinātībai” un par Regulas (EK) Nr. 1080/2006 atcelšanu 5.pantā:

(1) nostiprināt pētniecību, tehnoloģiju attīstību un inovāciju;

(2) uzlabot informācijas un komunikācijas tehnoloģiju pieejamību, izmantošanu un kvalitāti;

(3) uzlabot mazo un vidējo uzņēmumu, kā arī lauksaimniecības nozares (attiecībā uz ELFLA) un zivsaimniecības un akvakultūras nozares (attiecībā uz EJZF) konkurētspēju;

(4) atbalstīt pāreju uz ekonomiku, kura rada mazas oglekļa emisijas visās nozarēs;

(5) veicināt pielāgošanos klimata pārmaiņām, riska novēršanu un pārvaldību;

(6) aizsargāt vidi un veicināt resursu izmantošanas efektivitāti;

(7) veicināt ilgtspējīgu transportu un novērst trūkumus galvenajās tīkla infrastruktūrās;

(8) veicināt nodarbinātību un atbalstīt darbaspēka mobilitāti;

(9) veicināt sociālo iekļaušanu un apkarot nabadzību;

(10) ieguldīt izglītībā, prasmēs un mūžizglītībā;

(11) uzlabot institucionālās spējas un efektīvu valsts pārvaldi.

2012.gadā tika uzsākts ETS mērķa Centrālā Baltijas jūras reģiona pārrobežu sadarbības programmas (turpmāk - CB programma) 2014.-2020.gadam sagatavošanas process un tika izveidota Apvienotā programmēšanas komiteja (turpmāk – APK). Atbilstoši panāktai vienošanās starp dalībvalstīm, CB programmas 2014. – 2020.gadam sagatavošanu atbalstīs esošās CB programmas Apvienotais Tehniskais sekretariāts (turpmāk – ATS), kas papildus tā galvenajam uzdevumam – palīdzēt VI, Uzraudzības komitejai, Vadības komitejai, Revīzijas iestādei un Sertifikācijas iestādei veikt to pienākumus, sniegs nepieciešamo atbalstu APK darbam.

ATS tika uzdots veikt CB programmas 2007. – 2013.gadam īstenoto projektu analīzi tematisko mērķu griezumā, kā arī organizēt diskusijas iesaistīto valstu reģionos gan par gūto pieredzi esošās CB programmas 2007. – 2013.gadam projektu īstenošanā, gan arī par CB programma iesaistīto valstu atbalstāmās teritorijas reģionu sadarbības prioritātēm jaunajā 2014.-2020.gadam plānošanas periodā.

2013. gada 29. janvārī APK 1.sanāksmē APK vienojās par divu darba grupu izveidi – 1.darba grupa, kas atbildīga par programmas saturiski saistītās daļas izstrādi, un 2.darba grupa, kas būs atbildīga par programmas vadības un uzraudzības sistēmas daļas sagatavošanu.

27. martā Rīgā notika APK 2.sanāksme, kurā dalībnieki vienojās par šādu tematisko mērķu izvēli:

Nr.7.„Veicināt ilgtspējīgu transportu un novērst trūkumus galvenajās tīkla infrastruktūrās;

Nr.3. „Uzlabot mazo un vidējo uzņēmumu, kā arī lauksaimniecības nozares (attiecībā uz ELFLA) un zivsaimniecības un akvakultūras nozares (attiecībā uz EJZF) konkurētspēju” ar iespēju integrēt 1.tematiskā mērķa „Nostiprināt pētniecību, tehnoloģiju attīstību un inovācijas” ieguldījumu prioritāti;

Nr.6 „Aizsargāt vidi un veicināt resursu izmantošanas efektivitāti” ;

Nr.10 „Ieguldīt izglītībā, prasmēs un mūžizglītībā, attīstot mācību un apmācību infrastruktūru”

Jāatzīmē, ka atbilstoši ETS regulas projekta (aktuālai redakcijai vismaz 80% no ERAF piešķīruma pārrobežu sadarbības programmai jākoncentrē ne vairāk kā četriem tematiskajiem mērķiem, bet līdz 20% no ERAF piešķīruma var tikt izlietoti visiem atlikušajiem tematiskajiem mērķiem.

**2. Latvijas Republikas pozīcija**

Izvērtējot 2013.gada 27.marta APK 2.sanāksmē apstiprinātos tematiskos mērķus CB programmā un panākto vienošanos turpmāk diskutēt par atbilstošākajām investīciju prioritātēm un iespējamajām darbībām, nacionālajā pozīcijā Nr.2 tiek atzīmētas investīciju prioritātes, kas balstās uz Latvijas vajadzībām.

Nacionālā pozīcija tiks prezentēta pārējām iesaistītajām valstīm 2013.gada 13.jūnijā APK 3.sanāksmē Tallinā. Pozīcija tiks aktualizēta atbilstoši dalībvalstu sarunu rezultātiem.

Latvijas interesēs ir, lai jaunajā CB programmā tiktu ņemtas vērā **noteiktās Latvijas prioritātes, kas ir izvirzītas NAP 2020[[1]](#footnote-1)**. Latvija uzsver, ka CB programmai 2014. – 2020.gadam  jābūt NAP2020 aktivitātes papildinošai, nodrošinot sinerģiju un savstarpējo nepārklāšanos ar citiem ES fondiem. Vienlaikus, ņemot vērā CB programmas specifiku un starptautisko dimensiju, pastāv nepieciešamība pielāgot NAP noteiktās prioritātes CB programmas sadarbības formātam un mērķiem.

I. **Latvijas pozīcija ir apstiprināto tematisko mērķu ietvaros CB programmā 2014.- 2020.gadam atbalstīt šādas investīciju prioritātes:**

**Nr.7 „Veicināt ilgtspējīgu transportu un novērst trūkumus galvenajās tīkla infrastruktūrās”**

Programma piedāvā apstiprināt šādas investīciju prioritātes:

b) palielinot reģionālo mobilitāti ar sekundāro un terciāro transporta mezglu pievienošanu TEN-T infrastruktūrai;

c) attīstot videi draudzīgas un zema oglekļa dioksīda emisijas līmeņa transporta sistēmas, tostarp upju un jūras transportu, ostas un multimodālos savienojumus.

Latvija atbalsta Programmas priekšlikumus.

**Nr.3 „Uzlabot mazo un vidējo uzņēmumu, kā arī lauksaimniecības nozares (attiecībā uz ELFLA) un zivsaimniecības un akvakultūras nozares (attiecībā uz EJZF) konkurētspēju”** ar integrēto 1.tematiskā mērķa **„Nostiprināt pētniecību, tehnoloģiju attīstību un inovācijas”** ieguldījumu prioritāti (b):

Programma piedāvā apstiprināt šādas investīciju prioritātes:

1. sekmējot uzņēmējdarbību, jo īpaši veicinot jaunu ideju izmantošanu ekonomikā un jaunu uzņēmumu izveidošanu, tostarp ar uzņēmējdarbības inkubatoru palīdzību;

d) atbalstot MVU spēju iesaistīties izaugsmes un inovācijas procesos.

Latvija atbalsta Programmas priekšlikumus.

**Nr.6 „Aizsargāt vidi un veicināt resursu izmantošanas efektivitāti”**

Programma piedāvā apstiprināt šādas investīciju prioritātes:

c) aizsargājot, veicinot un attīstot kultūras un dabas mantojumu;

f) veicinot inovatīvas tehnoloģijas, lai uzlabotu vides aizsardzību un resursu efektivitāti atkritumu

apsaimniekošanas nozarē, ūdensapgādes nozarē, lai uzlabotu augsnes aizsardzību vai, lai samazinātu gaisa piesārņojumu.

Latvija atbalsta Programmas priekšlikumus.

 **Nr.10 „Ieguldīt izglītībā, prasmēs un mūžizglītībā,** attīstot mācību un apmācību infrastruktūru;**”**

Programma piedāvā apstiprināt šādu investīciju prioritāti:

- izstrādāt un īstenot kopīgas izglītības un apmācības shēmas (tematiskā mērķa - ieguldīt prasmēs, izglītībā un mūžizglītībā ietvaros)

Latvija atbalsta Programmas priekšlikumu.

Lēmums par investīciju prioritātēm apstiprināto tematisko mērķu ietvaros tiks pieņemts CB programmas APK 3.sanāksmē Tallinā šī gada 13.jūnijā.

Latvija uzsver, ka CB programmai 2014. – 2020.gadam  jābūt NAP2020 aktivitāšu papildinošai, nodrošinot sinerģiju un savstarpējo nepārklāšanos ar citiem ES fondiem.

Vides aizsardzības un reģionālās

attīstības ministrs E.Sprūdžs

Vīza: Vides aizsardzības un reģionālās

attīstības ministrijas valsts sekretāra p.i.,

administrācijas vadītājs G.Kauliņš

06.06.2013 10:50

1 051

L.Gaibišela

67026468, linda.gaibisela@varam.gov.lv

1. Ņemot vērā, ka saskaņā ar Attīstības plānošanas sistēmas likumā noteikto hierarhiju NAP2020 ir vienīgais vidēja termiņa politikas plānošanas dokuments valstī, kuram tiek pakārtoti nozaru un reģionālie politikas plānošanas dokumenti, CB programmas plānošanas procesā jāņem vērā NAP2020 mērķi un noteiktie darbības virzieniem. [↑](#footnote-ref-1)